**Ο τόπος μου**

Ένα καλλιτεχνικό εκπαιδευτικό πρόγραμμα για εφήβους με στόχο τη δημιουργία ενός συλλογικού μωσαϊκού αφηγήσεων και ιστοριών για τη Φωκίδα με χρήση νέων μέσων

**Σύνοψη**

“Ο Τόπος μου” είναι ένα καλλιτεχνικό/εκπαιδευτικό πρόγραμμα για 250 εφήβους ηλικίας 13-16 ετών (από Β’ Γυμνασίου έως και Α’ Λυκείου) που κατοικούν στον νομό Φωκίδας και θα πραγματοποιηθεί την άνοιξη, φθινόπωρο και χειμώνα του 2022-2023 στον Δήμο Δελφών. Σε μία σειρά εργαστηρίων συνολικής διάρκειας 75 ωρών οι μαθητές θα εξοικειωθούν με σύγχρονα μέσα καλλιτεχνικής δημιουργίας, τα οποία θα χρησιμοποιήσουν με τη βοήθεια έμπειρων καλλιτεχνών/εκπαιδευτών για να διερευνήσουν και να αφηγηθούν εικαστικά ιστορίες από τον τόπο τους. Οι συμμετέχοντες μαθητές θα εμπλακούν ενεργά με δημιουργικούς τρόπους έκφρασης και επικοινωνίας από τα πεδία του σύγχρονου δημιουργικού ντοκιμαντέρ, της βιντεοτέχνης, της ηχητικής τέχνης, της γραφιστικής και των νέων μέσων ώστε να δημιουργήσουν αυτόνομα οπτικοακουστικά έργα που αποτυπώνουν όψεις και ιστορίες της περιοχής τους μέσα από τα δικά τους ερωτήματα. Επιπλέον, οι μαθητές θα εξοικειωθούν με διαφορετικούς τρόπους επικοινωνίας και προβολής των έργων τους, παρουσιάζοντάς τα σε μια σύγχρονη υβριδική πλατφόρμα (fanzine [έντυπο με τη μορφή μικρού περιοδικού] και website) που θα δημιουργήσουν με την καθοδήγηση γραφίστριας/εκπαιδεύτριας καθώς και σε μία εικαστική έκθεση ανοικτή στο κοινό που θα επιμεληθούν τα ίδια μαζί με τους καλλιτέχνες/εκπαιδευτές.

**Εισαγωγή**

Σχεδιάσαμε και προτείνουμε το πρόγραμμα ***Ο τόπος μου*** για το 2022, έχοντας επαφή από το 2017 έως σήμερα με 45.000 μαθητές δημοτικού, γυμνασίου και λυκείου που έχουν συμμετάσχει σε προβολές και δράσεις του KinderDocs στo Μουσείο Μπενάκη, online καθώς και μέσω του προγράμματος ***Το KinderDocs ταξιδεύει*** και σε περιοχές της περιφέρειας εκτός των μεγάλων αστικών κέντρων (Δήμος Δελφών, Σαντορίνη, Σπάρτη, Ιωάννινα, Σουφλί, Κομοτηνή). Ένα τέτοιο πρόγραμμα εργαστηρίων για την εμπλοκή και εκπαίδευση των παιδιών στα νέα μέσα είναι κάτι που μας ζητούν από καιρό να υλοποιήσουμε η κοινότητα των εκπαιδευτικών, τα ίδια τα παιδιά και το δίκτυο από γονείς και οικογένειες που έχουμε δημιουργήσει. Θεωρούμε ότι η αρχή πρέπει να γίνει εκτός αστικών κέντρων γιατί εκεί υπάρχουν ακόμα λιγότερες ευκαιρίες για τα παιδιά. Επιλέξαμε τη Φωκίδα γιατί έχουμε πρόσβαση σε ανθρώπους και ήδη διαμορφωμένο και οργανωμένο δίκτυο, ενώ ο νομός -παρά το γεγονός ότι αποτελεί τον “ομφαλό” της Ελλάδας- προσφέρει στα παιδιά και τους νέους μηδαμινές ευκαιρίες για επαφή με τον σύγχρονο πολιτισμό.

Η τέχνη υπήρξε ανέκαθεν ένα πεδίο πειραματισμού και καινοτομίας. Συμβαδίζοντας με το πνεύμα και την τεχνολογική εξέλιξη κάθε εποχής, οι καλλιτέχνες αντλούν γνώσεις από διαφορετικά επιστημονικά πεδία και εντάσσουν στην πρακτική τους καινοτόμα εργαλεία και υλικά. Το βίντεο, ο ήχος, οι διαδραστικές ψηφιακές εφαρμογές, η εικονική και επαυξημένη πραγματικότητα, ο κώδικας γίνονται όλο και επικρατέστερα μέσα στη σύγχρονη δημιουργία, δίνοντας ώθηση στην τέχνη να ξεφύγει από τα όρια του μουσείου και της ακαδημίας, να γίνει προσιτή στο ευρύτερο κοινό και να εισχωρήσει στην καθημερινότητα μέσα από πολλαπλές πλατφόρμες.

Από τις αρχές του 21ου αιώνα, με την διάδοση του WEB 2.0, τα δημιουργικά αυτά μέσα άρχισαν να γίνονται διαθέσιμα σε όλο και μεγαλύτερο μέρος του κόσμου, δίνοντας τη δυνατότητα σε κάθε χρήστη του διαδικτύου να εκφραστεί και να επικοινωνήσει τις ιδέες του. Εντυπωσιακό στοιχείο είναι ότι τον Φεβρουάριο 2022 χρησιμοποιούνται 6,645 δις κινητά στον κόσμο, που αντιστοιχεί στο 84% του πληθυσμού του πλανήτη. Είναι φανερό το πλήθος των δυνάμει δημιουργών και χρηστών οπτικοακουστικού και ψηφιακού περιεχομένου. Οι περισσότεροι περιορίζονται στο να σκρολάρουν στα μέσα κοινωνικής δικτύωσης και να βγάζουν σέλφι, να καταναλώνουν πληροφορία χωρίς αφομοίωση και ταξινόμηση. Πόσο μάλλον όταν δεν έχουν μάθει αλλιώς, όντας σημερινοί έφηβοι. Όλοι οι δημιουργικοί άνθρωποι γνωρίζουμε ότι η δημιουργία δεν είναι μια σκέψη που ξεπετάγεται από το μυαλό· είναι δύο γεγονότα που γνωρίζουμε και ξαφνικά συνδυάζονται, ενώνουμε τις τελείες, ερευνούμε, συσχετίζουμε, δημιουργούμε μια συνέχεια και βγαίνει κάτι νέο, μια ιδέα που αξίζει.

Την ίδια ώρα καλούμαστε καθημερινά να διαχειριστούμε απέραντες ποσότητες οπτικοακουστικού περιεχομένου και πληροφορίας χωρίς να έχουμε -ούτε οι ενήλικες, πόσο μάλλον τα παιδιά και οι νέοι- τις απαραίτητες δεξιότητες δημιουργικότητας και κριτικής αντίληψης. H παιδεία στα νέα μέσα είναι επιτακτική για τη διαμόρφωση μιας νέας γενιάς ενημερωμένων και κριτικών θεατών αλλά και υπεύθυνων δημιουργών που αντιλαμβάνονται την πιθανή επίδραση του περιεχομένου τους στη δημόσια σφαίρα.

Υπάρχει μεγάλο δυναμικό στα παιδιά της περιφέρειας, όπως έχει δείξει η εμπειρία μας μέσω του *KinderDocs ταξιδεύει* (πρόγραμμα σε σχολεία εκτός αστικών κέντρων) που φανερώνεται κάθε φορά που τους δίνεται ερέθισμα για δράση. Είναι οι “παραστάσεις”, όπως λένε πολλοί, που τους λείπουν και που “διψάνε” για αυτές. Ο στόχος αυτής της νέας πρωτοβουλίας είναι να δώσουμε στα παιδιά εργαλεία και εφόδια για να μάθουν να φτιάχνουν τις παραστάσεις τους, να ανοιχτούν στον κόσμο και να ανατροφοδοτούνται δημιουργικά, δημιουργώντας. Να πάψουν να είναι θεατές αλλά να ανακαλύψουν και να καλύψουν με ήχο, εικόνα, βίντεο και κείμενα όλα τα θέματα που κάνουν τον νομό τους συναρπαστικό. Να επικοινωνήσουν αυτά που τα απασχολούν με την ευρύτερη κοινότητα.

Εν τέλει, ο στόχος είναι να βρουν τρόπους και μέσα έκφρασης και να ανακαλύψουν νέα μονοπάτια δημιουργίας για όσα συμβαίνουν γύρω τους, τα οποία μέχρι τώρα καταναλώνονταν χωρίς κριτική ματιά. Να ανοίξουν τις προοπτικές για το μέλλον τους και να μην αρκεστούν σε μονόδρομο τον τουρισμό ή την εσωτερική, ή μη, μετανάστευση. Η διαδικασία αυτή να δημιουργήσει ένα φυτώριο που θα συσχετίζει, θα ενώνει και θα παράγει κάτι νέο και αξιόλογο. Ένα παζλ από ιστορίες, νέα και αφηγήσεις που στοιχειοθετούν το παρελθόν, το παρόν και το μέλλον στον νομό.

**Εκπαιδευτικοί στόχοι / τι θα κερδίσουν τα παιδιά**

Τα οφέλη για τα παιδιά θα είναι πολλαπλά:

**εκπαιδευτικά**

● Μαθαίνουν να σκέφτονται κριτικά, να διεξάγουν έρευνα και να εκφράζονται δημιουργικά χρησιμοποιώντας τις δυνατότητες και τα εργαλεία που τους δίνουν τα νέα μέσα, ακόμη και οι υπερσύγχρονοι υπολογιστές που έχει κάθε παιδί στα χέρια του υπό μορφή κινητού, με δυνατότητες πολύ πέραν του chat, των social media και των σέλφι

● Μαθαίνουν τον πλούτο της αφήγησης, του storytelling – βλέπουν, συγκινούνται, μοιράζονται παραδείγματα για έμπνευση από σύγχρονα δημιουργικά ντοκιμαντέρ φτιαγμένα για παιδιά, εφήβους και νέους

● Αλληλεπιδρούν και αναπτύσσουν διάλογο πάνω σε κρίσιμα θέματα που τα απασχολούν, και τα αναδεικνύουν μέσα από τη δημιουργία καλλιτεχνικών έργων με χρήση νέων μέσων, αποτυπώνοντας με δικό τους τρόπο σύνθετα θέματα όπως ταυτότητα • συμπερίληψη • εφηβεία • κοινωνικός αποκλεισμός • μετανάστευση • σχέσεις • περιβάλλον • διαφορετικότητα • ρατσισμός/culturism • στερεότυπα • ανεργία • ζωή στην επαρχία/πόλη/σχολείο • μετάβαση • επαγγελματικός προσανατολισμός • επικαιρότητα

● Μαθαίνουν να προσεγγίζουν με διαφορετικές αναγνώσεις ένα έργο τέχνης, συγκεκριμένα το δημιουργικό ντοκιμαντέρ και την αφήγηση μέσα από εικαστικά έργα

● Κατακτούν νέες τεχνικές αφήγησης, δημιουργώντας δικά τους οπτικοακουστικά έργα και παράλληλα εξοικειώνονται με τη δημιουργική και κριτική καταγραφή και ανάλυση, καθώς και την εικαστική έκφραση

● Ασκούνται στην τεχνική της κινηματογράφησης και της ηχοληψίας, της καταγραφής προφορικών ιστοριών ενός μωσαϊκού ανθρώπων από τη γειτονιά, το χωριό και την πόλη στην επαρχία στην οποία ζουν, υπό την καθοδήγηση έμπειρων εισηγητών (βλ. Βιογραφικά συντελεστών)

● Συνδυάζουν το ντοκιμαντέρ με την καταγραφή, μια εξαιρετικά δημιουργική όσο και θεραπευτική μέθοδο για να παράγουν δικές τους, αληθινές εικόνες σε βίντεο, ήχους, φωτογραφίες που κάνουν την πραγματικότητα ακόμα πιο ενδιαφέρουσα, δίνοντας επιπλέον την ευκαιρία και στους πιο ντροπαλούς να εκφραστούν χωρίς να χρειάζεται να εμφανιστούν στην κάμερα

● Γράφουν, σκιτσάρουν, φωτογραφίζουν, καταγράφουν ήχους, μαθαίνουν περί μοντάζ, δημιουργούν γραφιστικό προϊόν, όπως τίτλους αρχής-τέλους και αφίσες, εξοικειώνονται με ποικίλες μορφές τέχνης

● Μαθαίνουν να θέτουν στόχους, στην προκειμένη περίπτωση να επιτύχουν να ολοκληρωθεί και να προβληθεί το έργο τους

● Εμπλουτίζουν το βιογραφικό τους και αποκτούν δεξιότητες σε ψηφιακό γραμματισμό

**κοινωνικά**

● Δουλεύουν ομαδικά, συνεργάζονται με κοινό στόχο

● Αλληλεπιδρούν και εξοικειώνονται με χώρους του Νομού που σπάνια ίσως έχουν κίνητρο ή ευκαιρία να επισκεφτούν, γειτονιές όπου δύσκολα αλλιώς θα γνώριζαν

● Έρχονται σε επαφή με συνομηλίκους τους, όχι κατ’ ανάγκη εκείνους που οι ίδιοι θα επέλεγαν. Έτσι επιτυγχάνεται αλληλεπίδραση και συνύπαρξη με άλλα παιδιά και δημιουργείται δίκτυο

● Κοινωνικοποιούνται και αποκτούν ευκαιρίες για νέες φιλίες και συνεργασίες

● Μαθαίνουν να παρουσιάζουν και να επικοινωνούν το έργο τους και την ευρύτερη οπτική τους στη δημόσια σφαίρα

● Ανακαλύπτουν, εξερευνούν, βρίσκουν κίνητρο, ενδιαφέρον και νόημα σε έναν επαρχιακό νομό που όπως τόσοι άλλοι δεν προσφέρει πολλά για τους νέους

**ψυχοσυναισθηματικά**

● Δημιουργούν και εκφράζονται μέσα από δικά τους έργα

● Λειτουργούν αυτόνομα και δημιουργούν ελεύθερα, χωρίς εμπλοκή της οικογένειας, σχολικό έλεγχο ή κυνήγι επιδόσεων

● Κερδίζουν αναγνώριση και τη χαρά να θέτεις και να πετυχαίνεις τον στόχο σου

● Αυξάνουν την αυτοπεποίθησή τους

● Αποκτούν βιωμένη εμπειρία της ευδαιμονίας που προσφέρει η τέχνη

● Στοχάζονται πάνω στη σχέση τους με τον τόπο

● Ενθαρρύνεται η ανάληψη πρωτοβουλιών και η δυναμικότητά τους ώστε να πάρουν στα χέρια τους το μέλλον του τόπου τους και να ανατρέψουν την αίσθηση ότι στην επαρχία “δεν συμβαίνει τίποτα”

● Αντίστοιχες δράσεις που έχουν διοργανώσει και οι δύο φορείς επιβεβαιώνουν την ισχύ που διαθέτουν αυτές οι δυναμικές, καθώς οι συμμετέχοντες δηλώνουν με διαφορετικά λόγια αλλά το ίδιο νόημα ότι η εμπειρία ήταν ανακουφιστική και θεραπευτική, σημαντική για κτίσιμο κοινότητας δικτύου και δεσμών.

Σε αυτό το πλαίσιο έχουμε και στο παρελθόν συνεργαστεί με τον Δήμο και με το Κέντρο πρόληψης των εξαρτήσεων και προαγωγής της Ψυχοκοινωνικής υγείας της Περιφερειακής ενότητας Φωκίδας στην Άμφισσα, στο πλαίσιο του *KinderDocs ταξιδεύει* για 1.000 μαθητές του Νομού από όλες τις βαθμίδες και εκπαιδευτικούς που παρακολούθησαν τις ταινίες και τα εκπαιδευτικά μας προγράμματα στο Πνευματικό Κέντρο Άμφισσας επί 3 ημέρες τον Δεκέμβριο 2017.

[KinderDocs στον Δήμο Δελφών](https://kinderdocs.com/event/kinderdocs-ston-dimo-delfon/)

**Περιγραφή προγράμματος**

**Προετοιμασία - Αναλυτικός σχεδιασμός - Πρόσκληση σχολείων**

Τον Μάιο -Σεπτέμβριο 2022 θα διαμορφωθεί ο αναλυτικός σχεδιασμός του προγράμματος από την κινηματογραφίστρια και ιδρύτρια του KinderDocs Δήμητρα Κουζή σε συνεργασία με τον εικαστικό κινηματογραφιστή Νίκο Κωστόπουλο και την εκπαιδευτικό-καλλιτέχνιδα Βίκη Ζιώγα, συνιδρυτών του PHĒNO. Θα δρομολογηθεί η κάλυψη των υλικοτεχνικών αναγκών (ενοικίαση εξοπλισμού, αγορές αναλωσίμων).

Μέσα στο καλοκαίρι και πριν τις διακοπές (Αύγουστος 2022) θα ξεκινήσει η επικοινωνία με τα σχολεία, με τη διαμεσολάβηση της Ασημένιας Μισιρλή, Υπεύθυνης Σχολικών Δραστηριοτήτων ΔΔΕ Φωκίδας, ώστε την δεύτερη εβδομάδα του Σεπτεμβρίου (14/9) να πραγματοποιηθεί online ενημέρωση των εκπαιδευτικών προκειμένου να είναι αρωγοί στο πρόγραμμα. Αμέσως μετά, θα προσκληθούν οι τάξεις και οι μαθητές που θα συμμετάσχουν στο εισαγωγικό σεμινάριο που θα πραγματοποιηθεί online για συνολικά 250+ μαθητές.

**Εισαγωγική ενημέρωση - *Αφήγηση με νέα μέσα στη σύγχρονη τέχνη***

Στο διάστημα 1/10 - 15/10 θα πραγματοποιηθεί μια δίωρη εισαγωγική παρουσίαση/εργαστήριο online για όλο τον νομό για μαθητές. Στόχος είναι οι μαθητές να έρθουν σε επαφή με τον κόσμο των νέων μέσων στη σύγχρονη τέχνη (βίντεο, ήχος, φωτογραφία, διαδραστικές εφαρμογές, VR, AR, XR) και τις δυνατότητες που προσφέρουν για νέες καλλιτεχνικές αφηγήσεις, με παραδείγματα από το πεδίο της σύγχρονης εικαστικής δημιουργίας και του δημιουργικού ντοκιμαντέρ. Επιπλέον, η παρουσίαση θα αποτελέσει ευκαιρία να επικοινωνηθεί η συνολική δράση, οι στόχοι και τα οφέλη της, και να ενθαρρύνουν τα παιδιά να δηλώσουν συμμετοχή στα εργαστηριακά κομμάτια του προγράμματος.

**Hands-on εισαγωγικά εργαστήρια γνωριμίας και χρήσης των νέων μέσων**

**Υλοποίηση καλλιτεχνικού ερευνητικού πρότζεκτ**

Στο διάστημα 26/11 - 21/1 θα υλοποιηθούν υβριδικά 6 εργαστήρια (Σάββατα 26/11, 3/12, 10/12, 17/12, 14/1, 21/1) διάρκειας 5 ώρες την φορά για συνολικά 20-30 εφήβους με σκοπό την πρακτική εξοικείωση με τα νέα μέσα και την εικαστική αφήγηση.

Τα παιδιά θα ανακαλύψουν τις δημιουργικές δυνατότητες των ίδιων τους των κινητών τηλεφώνων και θα τα χρησιμοποιήσουν για να φτιάξουν μια φωτογραφική αφήγηση (με φωτογραφίες που θα δημιουργήσουν και θα εκτυπώσουν επιτόπου).

Το καλλιτεχνικό ερευνητικό πρότζεκτ θα υλοποιηθεί στο πλαίσιο των 6 εργαστηριακών συναντήσεων (έξι Σαββατοκύριακα) από τον Οκτώβριο 2022 έως και τον Ιανουάριο 2023.

Στο πλαίσιο των εργαστηρίων, οι μαθητές θα εμπλακούν στη δημιουργία καλλιτεχνικών έργων που θα αφηγούνται ιστορίες από τον τόπο τους, ξεκινώντας από τη σύλληψη της ιδέας, την υλοποίηση του έργου (έρευνα, πειραματισμός, επιλογή μέσων, καταγραφή, επεξεργασία, δημιουργία, αναστοχασμός), μέχρι την ολοκλήρωση και προβολή-επικοινωνία των έργων τους στη δημόσια σφαίρα (fanzine [έντυπο με τη μορφή μικρού περιοδικού], website και εικαστική έκθεση). Εκτός από τους σταθερούς καλλιτέχνες/εκπαιδευτές Δήμητρα Κουζή, Νίκο Κωστόπουλο και Βίκη Ζιώγα, εργαστήρια σε αυτή τη φάση του προγράμματος θα πραγματοποιήσουν και ο μουσικός/sound artist Σάββας Μεταξάς και η αρχιτέκτονας/γραφίστρια Άρτεμις Σιέρρα. Το πρόγραμμα θα ολοκληρωθεί με τη δημοσίευση των έργων των συμμετεχόντων μαθητών σε μία έντυπη έκδοση τύπου fanzine, σε μία διαδικτυακή πλατφόρμα και σε μία εικαστική έκθεση ανοιχτή για το κοινό, που θα αποτελέσει και ευκαιρία εορτασμού, αναγνώρισης και επικοινώνησης των επιτευγμάτων των παιδιών μαζί με την τοπική κοινωνία. Τα παιδιά θα εμπλακούν ενεργά στον σχεδιασμό του εντύπου, της ιστοσελίδας και της έκθεσης υπό την καθοδήγηση των εκπαιδευτών, διευρύνοντας έτσι τις ψηφιακές δεξιότητές τους, την αισθητική τους αντίληψη, αλλά και την αντίληψή τους ως προς τις ποικίλες επαγγελματικές δυνατότητες στο πεδίο των εικαστικών και εφαρμοσμένων τεχνών.

**Χρονολόγιο**

**Νοέμβριος**

● Προσδιορισμός και καταγραφή θεμάτων από τη σφαίρα ενδιαφερόντων των μαθητών (τι ξέρουν και τι θέλουν να μάθουν)

● Αξιολόγηση/ιεράρχηση και επιλογή των θεμάτων/ιδεών

● Περιπατητική εμπειρία καταγραφής που θα λειτουργήσει ως κοινή βάση για να δουλέψουν τα παιδιά μεμονωμένα στη συνέχεια

● Διατύπωση ερευνητικών προσεγγίσεων και καταμερισμός ρόλων

● Ασκήσεις για μέχρι την επόμενη συνάντηση

**Δεκέμβριος**

● Εξοικείωση με εργαλεία και τεχνικές καταγραφής και επεξεργασίας (κινούμενης) εικόνας και ήχου υπό την καθοδήγηση των καλλιτεχνών/εκπαιδευτών

● Σχεδιασμός και ανάλυση βημάτων για την υλοποίηση κάθε ιδέας (με διαφορετική προσέγγιση το καθένα (π.χ. ήχος, αφήγηση σε βίντεο, φωτογραφίες με λεζάντες), ώστε τα παιδιά να προχωρήσουν στην έρευνα, συλλογή και δημιουργία οπτικοακουστικού υλικού μέχρι το επόμενο εργαστήριο

● Παρουσίαση του υλικού που έχει συλλέξει/δημιουργήσει κάθε μαθητής στην ομάδα

● Αξιολόγηση και επεξεργασία των προσχεδίων

● Studio work (περαιτέρω εξέλιξη των έργων των παιδιών και ολοκλήρωσή τους)

**Ιανουάριος**

● Γνωριμία με βασικές αρχές γραφιστικού σχεδιασμού

● Σχεδιασμός έντυπου (fanzine) και ψηφιακής πλατφόρμας (website) για την προβολή και επικοινωνία των έργων των παιδιών

● Επιμέλεια και σχεδιασμός εικαστικής έκθεσης με τα έργα των παιδιών, που θα εγκαινιαστεί τον Φεβρουάριο 2023

**Φεβρουάριος**

Το πρόγραμμα θα ολοκληρωθεί με τη δημόσια παρουσίαση των έργων των παιδιών. Οι μαθητές θα εμπλακούν ενεργά στο στήσιμο της έκθεσης/παρουσίασης (ανάλογα με το budget).

● 10/2 απόγευμα: στήσιμο έκθεσης

● 11/2 πρωί: τελικές πινελιές και εγκαίνια έκθεσης

● 12/2 απόγευμα: ξεστήσιμο

(πιθανοί εκθεσιακοί χώροι: Ευρωπαϊκό Κέντρο Δελφών, Σπίτι των Νέων [Γαλαξείδι], Πνευματικό Κέντρο Άμφισσας)

Η έκθεση αν συμπληρωθεί το budget θα περιλαμβάνει

● τα έργα των παιδιών (βίντεο, podcast, φωτογραφικές αφηγήσεις)

● τα προσχέδια και την έρευνα

● το φωτογραφικό *making of*

Διαφορετικά θα γίνει μια προβολή των βίντεο των παιδιών σε αίθουσα με προτζέκτορα

Αντίστοιχα θα τυπωθεί και το fanzine σε ένα ή περισσότερα αντίτυπα (ανάλογα με το budget / χορηγό)

**Πρακτικές πληροφορίες**

● Το KinderDocs διαθέτει ήδη την απαιτούμενη άδεια από το ΙΕΠ για συνεργασίες με σχολεία (επισυνάπτεται)

● Οι παρουσιάσεις και τα εργαστήρια θα είναι δωρεάν για τους συμμετέχοντες. Θα επωφεληθούν 250 παιδιά συνολικά (πρωινές ώρες σχολείου). Τα εργαστήρια και τα σεμινάρια θα διεξαχθούν απογεύματα καθημερινών και Σαββατοκύριακα, δια ζώσης. Σε όλη τη διάρκεια του προγράμματος, οι καλλιτέχνες/εκπαιδευτές θα είναι διαθέσιμοι online για οδηγίες και διευκρινίσεις.

● Ανάλογα με το budget κατά τη διάρκεια του προγράμματος θα διεξαχθούν και 3-5 προβολές των ταινιών αναφοράς (δείτε παρακάτω) με δωρεάν είσοδο για τους ωφελούμενους και τους γονείς τους στην Κινηματογραφική Λέσχη Ιτέας. Στόχος είναι να έχουμε αρωγούς και τους γονείς στην όλη δράση, καθώς και να διευκολυνθεί ο διάλογος μεταξύ παιδιών και γονέων πάνω στα θέματα που θα πραγματεύεται το πρόγραμμα.

● Το fanzine (έντυπο με τη μορφή μικρού περιοδικού) που θα παραχθεί, θα διατεθεί δωρεάν κατά τη διάρκεια της έκθεσης και θα διανεμηθεί ευρύτερα στις τοπικές και σχολικές βιβλιοθήκες. (Ανάλογα με το budget)

● Σε περίπτωση περιοριστικών μέτρων λόγω της πανδημίας που δεν θα επιτρέπουν δια ζώσης συναντήσεις, τα εργαστήρια θα διεξαχθούν όλα online, με όφελος από την τεχνογνωσία που διαθέτουμε υλοποιώντας εδώ και ένα έτος προγράμματα και εργαστήρια εξ αποστάσεως.

**Εγγραφές**

Θα ανοίξουν τον Σεπτέμβριο 2022 και θα ολοκληρωθούν τον Οκτώβριο 2022.

**Ηλικίες**

Έφηβοι Γ' Γυμνασίου έως Γ' Λυκείου

**Ωφελούμενοι**

Από το πρόγραμμα θα επωφεληθούν συνολικά 250 παιδιά και οι εκπαιδευτικοί τους. Οι προβολές θα είναι ανοιχτές για όλους τους νέους της περιοχής (και θα διοργανωθούν με τρόπο ώστε τα παιδιά να έχουν πρόσβαση και χωρίς γονείς).

**Έναρξη**

Το συνολικό πρόγραμμα ξεκίνησε 2/5/22 και θα ολοκληρωθεί το πρώτο δεκαήμερο του Φεβρουαρίου 2023.

**Συνολική διάρκεια**

33 ώρες συνολικά, συν το στήσιμο της έκθεσης, μία ενημερωτική συνάντηση για εκπαιδευτικούς, και ενδεχομένως τρεις δωρεάν απογευματινές προβολές των ταινιών αναφοράς.

**Γλώσσα**

Το εργαστήριο θα διεξαχθεί στα ελληνικά και, όπου και αν χρειάζεται, και στα αγγλικά.

**Κριτήρια επιλογής συμμετεχόντων**

• Έλλειψη πρόσβασης σε προγράμματα και παραστάσεις (θα προτιμηθούν έφηβοι από χωριά)

• Διαφορετική κοινωνικο-οικονομική προέλευση

• Διαφορετικά δημόσια σχολεία (σε μέγεθος και δυναμική)

• Παιδιά πρόσφυγες, οικονομικοί μετανάστες, μέλη μονογονεϊκών οικογενειών

Λόγω του εκτεταμένου δικτύου με σχολεία που διαθέτουμε, θα επιδιώξουμε στα εργαστήρια να δημιουργήσουμε ομάδες που να διακρίνονται από ποικιλομορφία και να προάγουν τη συμπερίληψη, αναμειγνύοντας εφήβους διαφορετικών μεταξύ τους χαρακτηριστικών στα τμήματα που θα δημιουργήσουμε. Κάθε ομάδα θα αποτελείται από ένα μωσαϊκό παιδιών και εφήβων από διαφορετικές περιοχές και εθνικότητες, μετανάστες και πρόσφυγες.

Στην επιλογή και στις εγγραφές θα έχουμε στενή συνεργασία με την Ασημένια Μισιρλή, Υπεύθυνη Σχολικών Δραστηριοτήτων ΔΔΕ Φωκίδας.

**Χώροι διεξαγωγής**

Πνευματικό Κέντρο Άμφισσας, Σπίτι των Νέων (Γαλαξείδι), Κινηματογραφική Λέσχη Ιτέας, Ευρωπαϊκό Κέντρο Δελφών.

**Προϋποθέσεις**

Η συμμετοχή στο εργαστήριο δεν απαιτεί εξειδικευμένες γνώσεις. Τα παιδιά μπορούν να χρησιμοποιήσουν το κινητό τους (εφόσον διαθέτουν) καθώς και εξειδικευμένο εξοπλισμό που θα είναι διαθέσιμος τις ώρες των εργαστηρίων.

**Εξοπλισμός**

Ο εξοπλισμός (κάμερες, φακοί, τρίποδα, συσκευές ηχογράφησης, υπολογιστές, λογισμικό οπτικοακουστικής επεξεργασίας, κινηματογραφικά φώτα, κινηματογραφικός προβολέας, κάρτες μνήμης, καλώδια, γραφική ύλη και λοιπά αναλώσιμα) θα παρασχεθεί από το KinderDocs και το PHĒNO.

**Οι ταινίες αναφοράς του προγράμματος**

Στόχο έχουν να ανοίξουν τον διάλογο και να δώσουν έμπνευση για θέματα που θα απασχολήσουν δημιουργικά τα παιδιά.

**Ninnoc** (2015), 18', Ολλανδία

*Niki Padidar*

Ένα ταλαντούχο κορίτσι αποδεικνύει ότι το bullying μπορεί να απειλεί και τα πολύ ταλαντούχα παιδιά. Στην έφηβη Νιννόκ δεν αρέσουν οι κλίκες, όπου όλοι πρέπει να έχουν την ίδια συμπεριφορά και εμφάνιση για να γίνουν αρεστοί. Στο παλιό της σχολείο, τα κορίτσια την έκαναν να νιώθει ότι δεν κολλάει. Όμως και στο καινούργιο δεν έχει ακόμα εγκλιματιστεί. Φοβάται ότι κι εδώ θα υπάρχουν παιδιά που δεν την συμπαθούν. Χορεύει, τραγουδάει, παίζει κιθάρα, κλαίει, χαμογελάει, θυμώνει, ξεχνιέται, μας βάζει στον κόσμο της. Μια ευαίσθητη ματιά πάνω στο θέμα της εφηβείας, στο θέμα του σχολικού εκφοβισμού και του bullying, που αναφέρεται ως όρος μία και μοναδική φορά στην ταινία. Η εξαιρετική κινηματογράφηση, η μουσική και το μοντάζ φωτίζουν με μαγικό τρόπο την προσωπικότητα και τα συναισθήματα της Νιννόκ. Μια κλασική ταινία, βραβευμένη σε πάνω από 50 φεστιβάλ.

<https://kinderdocs.com/event/ninnoc/>

**Jawline** (2019), 58', Η.Π.Α.

Liza Mandelup

Ο Όστιν, ένα όμορφο αγόρι 16 ετών, ασφυκτιά στα στενά όρια της μικρής πόλης όπου ζει, στο Τενεσί των Ηνωμένων Πολιτειών. Στον διαδικτυακό κόσμο, όμως, τον λατρεύουν εκατοντάδες κορίτσια, τα οποία αναζητούν τα «likes» και την προσοχή του. Για τον ίδιο, και για πολλούς άλλους όπως αυτός, το πλήθος των θαυμαστών και ένας καλός image-maker μοιάζουν να είναι το εισιτήριο για μια ζωή πλούτου και δόξας. Έτσι, αποφασίζει να πάρει αυτό τον δρόμο και να προσπαθήσει να πιάσει την καλή. Δίπλα του, τα αδέρφια του και η μητέρα του, που τον βοηθάει την κρίσιμη στιγμή να δει τη μεγάλη εικόνα.

Το πάντα επίκαιρο θέμα της σχέσης με τον εαυτό μας, τα χρόνια της εφηβείας και η εικόνα μας όπως εκτίθεται στα social media, σε ένα δημιουργικό ντοκιμαντέρ που εξετάζει την αναζήτηση του εαυτού από τη σκοπιά των αγοριών. Μια ταινία που έκανε αίσθηση στην πρεμιέρα της στο φεστιβάλ Sundance.

<https://kinderdocs.com/event/jawline/>

**Writing with Fire** (2021), 50’, Ινδία

[Sushmit Ghosh](https://en.wikipedia.org/wiki/Sushmit_Ghosh) and [Rintu Thomas](https://en.wikipedia.org/w/index.php?title=Rintu_Thomas&action=edit&redlink=1)

Σε ένα χαοτικό ειδησεογραφικό τοπίο που κυριαρχείται από άνδρες, εμφανίζεται η Dalit, η μοναδική εφημερίδα της Ινδίας που διευθύνεται από γυναίκες . Οπλισμένες με smartphones, η Chief Reporter Meera και οι δημοσιογράφοι της σπάνε τις παραδόσεις, είτε βρίσκονται στην πρώτη γραμμή των μεγαλύτερων ζητημάτων της Ινδίας είτε εντός των ορίων των σπιτιών τους, επαναπροσδιορίζοντας τι σημαίνει να είσαι ισχυρή. Η ταινία έχει κερδίσει πολλά βραβεία παγκοσμίως ενώ είναι υποψήφια για Όσκαρ στην κατηγορία [Best Documentary Feature](https://en.wikipedia.org/wiki/Academy_Award_for_Best_Documentary_Feature).

<https://www.filmfestival.gr/en/section-tdf/movie/13524>

**Greenland Melting** (2017), εικονική πραγματικότητα (VR)

FRONTLINE, NOVA & Emblematic

Το Greenland Melting είναι μια ταινία εικονικής πραγματικότητας (VR) με επίκεντρο τη σταδιακή εξαφάνιση των μεγαλοπρεπών παγετώνων της Γροιλανδίας. Χρησιμοποιώντας VR, ο χρήστης ταξιδεύει σε εννέα διαφορετικές παγωμένες τοποθεσίες σε όλη την πανέμορφη χώρα και μαθαίνει περισσότερα για τις αλλαγές που συμβαίνουν κάτω από την παγωμένη επιφάνειά της. Η ταινία έκανε το ντεμπούτο της στο 74ο Φεστιβάλ Κινηματογράφου της Βενετίας.

<https://www.youtube.com/watch?v=lxd9-GZqprE>

**Oil in Our Creeks** (2017), εικονική πραγματικότητα (VR)

AJ Contrast

Η Lessi Phillips ήταν μόλις 16 ετών όταν εξερράγη ένας πετρελαιαγωγός της Shell που περνούσε κάτω από τους κολπίσκους του Δέλτα του Νίγηρα και της πόλης της, Bodo City, στη Νιγηρία. Η έκρηξη διήρκεσε 77 ημέρες, καταστρέφοντας το ποικιλόμορφο οικοσύστημα, την τοπική αλιεία και τα αγροκτήματα. Σχεδόν δέκα χρόνια αργότερα, η Lessi αποφοίτησε από το πανεπιστήμιο και επιστρέφει στο Bodo City, όπου μας δείχνει τον αντίκτυπο της περιβαλλοντικής καταστροφής και τη δουλειά που κάνει με νεαρές γυναίκες για να αναβιώσει την ελπίδα, στο ταξίδι της κοινότητας προς την ανάκαμψη.

Σε αυτή την εμβυθιστική ταινία της Contrast, ο χρήστης βιώνει 180° έντονες λήψεις τοπίων από το παρόν, που δείχνουν τις συνέπειες της πετρελαιοκηλίδας, μαζί με 180° κινούμενα σχέδια που δείχνουν πώς ζούσε η κοινότητα πριν από τη διαρροή, δημιουργώντας μία πλήρως εμβυθιστική εμπειρία 360°. Το *Oil in Our Creeks*καταβυθίζει τους θεατές σε αυτό το παρελθόν, το παρόν και το μέλλον μιας κοινότητας που παλεύει με τον τοπικό αντίκτυπο του παγκόσμιου εμπορίου πετρελαίου. Μία δεκαετία σχεδόν μετά τις πετρελαιοκηλίδες της Shell στο Δέλτα του Νίγηρα της Αφρικής, αυτή η τοπική κοινότητα εξακολουθεί να αγωνίζεται για να ανακάμψει. Η Lessi Phillips μας μεταφέρει στο χωριό της για να δείξει την περιβαλλοντική καταστροφή αλλά και την ελπίδα για το μέλλον.

<https://www.youtube.com/watch?v=bSsBTdONiM0>

**Welcome to Pine Point** (2011), διαδραστικό διαδικτυακό ντοκιμαντέρ, Καναδάς

Michael Simons & Paul Shoebridge

Το *Welcome to Pine Point* είναι ένα διαδραστικό διαδικτυακό ντοκιμαντέρ από τους Michael Simons και Paul Shoebridge, γνωστούς και ως The Goggles, πρώην δημιουργικούς διευθυντές του περιοδικού Adbusters. Ο ιστότοπος διερευνά τις αναμνήσεις των κατοίκων της πρώην κοινότητας εξόρυξης Pine Point, καθώς και τον τρόπο που θυμόμαστε το παρελθόν. Η ταινία συνδυάζει φωτογραφία, ήχο και βίντεο, συνεντεύξεις, μουσική και πολυπρόσωπη αφήγηση σε μία πολυμεσική διαδικτυακή εμπειρία. Η παραγωγή έγινε στο Βανκούβερ από το Εθνικό Συμβούλιο Κινηματογράφου του Καναδά.

[https://www.nfb.ca/interactive/welcome\_to\_pine\_point](https://www.nfb.ca/interactive/welcome_to_pine_point/)/

**passage to Europe** (2021), 48ʹ, Ελλάδα

Δήμητρα Κουζή

Ο δάσκαλος Φώτης Ψυχάρης διδάσκει εδώ και 30 χρόνια σε ένα δημοτικό σχολείο στην Πλατεία Βάθη. Η μεγάλη πλειονότητα των μαθητών του είναι παιδιά μεταναστών και προσφύγων. Η έλλειψη κοινού γλωσσικού και πολιτισμικού κώδικα ωθεί τον Φώτη να αναπτύξει τη δική του διδακτική πρακτική μέσα από έναν συγκερασμό παραστατικών τεχνών, λογοτεχνίας και μουσικής. Το κατεξοχήν εργαλείο του είναι το θέατρο, που συνδυάζει πολλές και διαφορετικές μορφές τέχνης. Με σπάνια πρόσβαση στην καθημερινότητα του δημόσιου ελληνικού σχολείου παρακολουθούμε τον κύριο Φώτη καθώς η τάξη του ετοιμάζεται να αποφοιτήσει από το δημοτικό με μια φτιαγμένη από τους ίδιους παράσταση.

<https://kinderdocs.com/event/goodmorning-mr-fotis/>

**CHIMERA** (2021), 22’, Ελλάδα

Νίκος Κωστόπουλος

Η *Χίμαιρα* επικεντρώνεται σε συμβάντα που διαδραματίστηκαν στη διάρκεια της πτώσης του Βούκοβαρ της Κροατίας, τον Νοέμβριο 1991. Συνδυάζοντας αρχειακό υλικό και συμβολικές αναπαραστάσεις, αντιπαραθέτει αρχεία δικαστηρίων με ειδησεογραφικά ρεπορτάζ της εποχής, διερευνώντας τους κινδύνους της παραπληροφόρησης από τα μέσα ενημέρωσης και επικοινωνίας.

<https://chaniafilmfestival.com/chimera-hallucinating-media-and-war-crimes/>

**Βασικοί συντελεστές**

**Kinderdocs - Kouzi Productions**

**KinderDocs:** [**https://kinderdocs.com/**](https://kinderdocs.com/)

Δημιουργούμε προγράμματα με κεντρικό στόχο την ανάπτυξη δεξιοτήτων όπως η κριτική σκέψη και η κινηματογραφική παιδεία ως απαραίτητα στοιχεία ενός σύγχρονου γραμματισμού, ενός καινούργιου τρόπου ανάγνωσης των πολλών και διαφορετικών «γλωσσών» του σύγχρονου πολιτισμού, ως μέθοδο που προάγει τις «αναγνωστικές» δεξιότητες των παιδιών και των νέων σε έναν κόσμο όπου η οπτική πληροφορία έχει κεντρική θέση. Οι στρατηγικές για την κατανόηση και την αλληλεπίδραση με τις εικόνες και τον ήχο παίζουν σημαντικό ρόλο στη ζωή των παιδιών, των εφήβων και των νέων σήμερα, και είναι καθοριστικές για την ανανέωση των μεθόδων ανάπτυξης της ικανότητας για ανάγνωση, αλλά και της απόλαυσής της, μέσω συνδέσεων με την επικαιρότητα και τις άλλες τέχνες. To KinderDocs διαθέτει ένα ανεπτυγμένο δίκτυο με προσωπικές επαφές που περιλαμβάνει πάνω από 5.000 εκπαιδευτικούς και σχολεία σε ολόκληρη τη χώρα. Τον Μάρτιο 2022 προγραμματίζει ένα φεστιβαλικό αφιέρωμα με 10 ταινίες και 3 εργαστήρια για παιδιά και εφήβους στο Μουσείο Μπενάκη. Μέχρι σήμερα το πρόγραμμα έχουν παρακολουθήσει 45.000 μαθητές ανά την επικράτεια.

**Δήμητρα Κουζή**

Η Δήμητρα Κουζή είναι δημοσιογράφος, παραγωγός και κινηματογραφίστρια. Συνεργάζεται με Ευρωπαϊκά τηλεοπτικά δίκτυα, φεστιβάλ, οργανώσεις και ό,τι αφορά στο ντοκιμαντέρ από το 2001. Είναι απόφοιτος της Γερμανικής Σχολής Αθηνών και απέκτησε πτυχίο Master’s στην Επικοινωνία από το Πανεπιστήμιο Ludwig Maximillian’s του Μονάχου. Σπούδασε φωτογραφία στον Φωτογραφικό Κύκλο στην Αθήνα με τον Πλάτωνα Ριβέλλη. Μιλάει και γράφει άπταιστα ελληνικά, γερμανικά και αγγλικά. Ξεκίνησε ως δημοσιογράφος στον περιοδικό τύπο στην Ελλάδα και Γερμανία, και μεταπήδησε στην τηλεόραση, αρχικά στην ΕΡΤ (2001-13) και πολύ γρήγορα και στην Γερμανία (ZDF, ARTE, Deutsche Welle). Επί μία εικοσαετία, εργάζεται για έντυπα, το ραδιόφωνο και την τηλεόραση ως δημοσιογράφος και anchor, έχοντας συνδιαμορφώσει και παρουσιάσει σημαντικά ευρωπαϊκά γεγονότα, όπως την τελετή έναρξης των Ολυμπιακών αγώνων για ένα γερμανόφωνο κοινό 6 εκατομμυρίων στο ZDF και το Arte Greek Day 2013, ένα 24ωρο αφιέρωμα στην Ελλάδα της κρίσης πέρα από στερεότυπα και ψευδείς ειδήσεις. Αργότερα, επί 2 χρόνια ήταν υπεύθυνη στην ΕΡΤ Ψηφιακή για την αγορά προγράμματος, επιλέγοντας 1500 ώρες δημιουργικού ντοκιμαντέρ και ανεξάρτητης παραγωγής κάθε χρόνο. Δημιούργησε ένα σημαντικό δίκτυο στη διεθνή αγορά και αργότερα συνεργάστηκε με σημαντικά φεστιβάλ όπως IDFA (Ολλανδία), Prix Europa (Βερολίνο), Vision du Reel (Ελβετία), Institute of Documentary Film (Πράγα). Υπήρξε συνδιοργανώτρια του CineDoc (2009-16) και συνεργάτης των KineDok, Φεστιβάλ Ντοκιμαντέρ Θεσσαλονίκης, BDC Discoveries, Festival dei Popoli, When East Μeats West, Trieste και MIA Rome.

Από το 2006 διοργανώνει και διδάσκει σεμινάρια προσωπικής και επαγγελματικής ανάπτυξης με αφορμή τη δημιουργία περιεχομένου και την αλληλεπίδραση με τα media και τον κινηματογράφο για φοιτητές (German Film and Television Academy Berlin DFFB), δημοσιογράφους (Volkshochschule Γερμανική Σχολή Αθηνών), κινηματογραφιστές (Balkan Documentary Center, Rough Cut Boutique), εκπαιδευτικούς, Ιδρύματα (Friedrich Ebert Stiftung) και μη κυβερνητικές οργανώσεις όπως οι Γιατροί χωρίς Σύνορα.

Το 2015 ίδρυσε την Kouzi Productions ως πλαίσιο για τη δημιουργική της δουλειά και συνεργασίες με άλλους κινηματογραφιστές, κυρίως από την Ευρώπη (audience development). Επιλέχθηκε για να παρακολουθήσει το EURODOC (ετήσιο πρόγραμμα εκπαίδευσης για Ευρωπαίους παραγωγούς) με στόχο διεθνείς συμπαραγωγές. Πιστεύει ότι ο κινηματογράφος και η τέχνη, εκτός από ανακούφιση, μπορούν να αλλάξουν τη ζωή σου, ιδιαίτερα αν είσαι νέος. Γι' αυτό, το 2016 ίδρυσε το KinderDocs Διεθνές Φεστιβάλ Ντοκιμαντέρ για παιδιά και νέους, σε συνεργασία με το Μουσείο Μπενάκη στην Αθήνα και τα φεστιβάλ ντοκιμαντέρ IDFA (Ολλανδία) και Doxs! (Γερμανία). Στο πλαίσιο του KinderDocs έχει σχεδιάσει σειρά εκπαιδευτικών προγραμμάτων για παιδιά και νέους, με κεντρικό άξονα και στόχο την απόκτηση δεξιοτήτων και τον γραμματισμό στα μέσα (media literacy), που υλοποιήθηκαν στην Ελλάδα (Μουσείο Μπενάκη και σχολεία). Στα προγράμματά της έχουν συμμετάσχει έως σήμερα 45.000 παιδιά και νέοι. Η προσωπική της δουλειά διερευνά ιδέες που έχουν να κάνουν με την επικοινωνία, την ανάγκη για συσχετισμό, το ανήκειν και την ανθρώπινη επαφή, τη συμπερίληψη, την ταυτότητα πέρα από εθνικό και φυλετικό υπόβαθρο, τα στερεότυπα, με αναφορές σε μια παλαιική Ελλάδα συνυφασμένη με ναυτικούς, ξενιτιά, τον Πειραιά, ερημικές ακτές, βουνά και νησιά.

**Audience development και στρατηγική επικοινωνίας (επιλογή)**

• *La Chana*, σκην. Lucija Stojevic: Audience Developer για την πρεμιέρα στην IDFA – Winner IDFA Audience Award 2016

• *Nowhere to Hide*, σκην. Zaradasht Ahmed: Audience Developer για την πρεμιέρα στην IDFA –Winner Best Feature-length Documentary IDFA 2016

• *Reconciliation*, σκην. Marija Zidar: fine cut consulting και στρατηγική επικοινωνίας, CPH:DOX 2021 Next Wave

• *Radiograph of a Family*, σκην. Firouzeh Khosrovani: Audience Developer για την πρεμιέρα στην IDFA – Winner Best Feature-length Documentary IDFA 2021

**Φιλμογραφία (επιλογή)**

• *Αγάπη μετ' εμποδίων - Η ιστορία των Ελλήνων και των Γερμανών* (Liebe mit Hindernissen Die Geschichte der Deutschen und Griechen) 2019, Γερμανία, Co-author με τον Ingo Helm (παραγγελία του ARTE/NDR)

• *Καλημέρα κύριε Φώτη* 2020, 70ʹ, μεγάλου μήκους ταινία ντοκιμαντέρ, Παραγωγός/Σκηνοθέτης ([Good Morning Mr Fotis](http://goodmorningmrfotis.com/), 70', Greece, 2020, WINNER Youth Award Thessaloniki Documentary Festival 2020). Το 2021 εν μέσω της πανδημίας ξαναμόνταρε την ταινία της, αλλάζοντας τη διάρκεια, τον τίτλο και το τέλος, στην ταινία *Passage to Europe*, 48ʹ, Ελλάδα 2021

Best Documentary, San Francisco Greek Film Festival 2021

Special Jury Award Documentary Los Angeles Greek Film Festival 2021

"An excellent work that encourages mutual understanding among nations and races or contributes to cultural exchange"

Japan Foundation President's Prize, Japan Awards 2021 (NHK Japan Broadcasting Corporation)

[#ThisisEU](https://www.facebook.com/hashtag/thisiseu?__eep__=6&__cft__%5B0%5D=AZXqt6UHjsk5sY2VnQq8KAlhPIUV51p1Q8IQvn9VA7sRzqdQvn68xem6A68PgRIPXnC2Ie9_iOnsWHN4tI5om2M57Grj5BJ500ODzZxfjKhKuOFWTNQr7qMekUS9J7ZEtu6MPEvPkDaCYfKdhpkh3W5NpUub28C1kPn0ShQsCYLnJQ&__tn__=*NK-R) – for the European Values, E.C. in Greece, Chania Film Festival 2021

Έχει καταγωγή από το Γαλαξείδι (Δήμος Δελφών, Φωκίδα) και ισχυρούς δεσμούς με την περιοχή, στην οποία ζει αρκετούς μήνες κάθε χρόνο, συνήθως τον χειμώνα (γράφει τακτικά και στην τοπική εφημερίδα *Το Γαλαξείδι* που ξεκίνησε πριν έναν αιώνα στο φαρμακείο του παππού της, τότε έδρα του συλλόγου Γαλαξειδιωτών).

**PHĒNO**

To **PHĒNO** είναι μια καλλιτεχνική ομάδα και μια πλατφόρμα δημιουργίας, μάθησης και επαφής με τη σύγχρονη τέχνη και τα νέα οπτικοακουστικά μέσα στη Θεσσαλονίκη. Την ίδρυσαν η εκπαιδευτικός-καλλιτέχνης Βίκη Ζιώγα και ο εικαστικός και κινηματογραφιστής Νίκος Κωστόπουλος έπειτα από αρκετά χρόνια συνεργασίας σε καλλιτεχνικά πρότζεκτ στην Ελλάδα και την Ολλανδία. Στόχος των συνεργατικών τους δράσεων ήταν να δημιουργούν γόνιμα και ασφαλή περιβάλλοντα διαλόγου, καλλιτεχνικής έρευνας, αμφισβήτησης και δράσης μέσω της τέχνης. Κάποια από αυτά τα πρότζεκτ είναι :

• MANIΦΕSΤΩ (2018), σύσταση μιας ομάδας κριτικού στοχασμού πάνω στη σχέση τέχνης και πολιτικής δράσης, στην οποία συμμετείχαν καλλιτέχνες και επιμελητές στο Ρότερνταμ της Ολλανδίας

• *Reconstitution of a Souvenir / Αναπαράσταση ενός Σουβενίρ* (2019), ένα εργαστήριο καλλιτεχνικής έρευνας για νέους καλλιτέχνες στο Βυζαντινό Λουτρό Θεσσαλονίκης, στο οποίο διερευνήθηκαν οι δυνατότητες κατασκευής προσθετικών μνημών μέσω καλλιτεχνικών πρακτικών στο αστικό τοπίο. Ολοκληρώθηκε με μια εικαστική έκθεση στο πλαίσιο του 2ου #SKG Bridges Festival

• *Βεγγέρα* (2020), μια οπτικοακουστική εγκατάσταση που δημιούργησαν ως αποτέλεσμα της συμμετοχικής έρευνας που υλοποίησαν στην Τήνο, πάνω στις παλιές και σύγχρονες παραμυθιακές αφηγήσεις του νησιού. Στο πλαίσιο της *Βεγγέρας* συνεργάστηκαν με την τοπική κοινότητα, εμπλέκοντας στην έρευνα από ηλικιωμένες κατοίκους μέχρι τους μαθητές του 3ου Δημοτικού Σχολείου Τήνου μέσα από μια σειρά εργαστηρίων αφήγησης και καταγραφής ενός σύγχρονου ηχητικού παραμυθιού.

Το 2020 ίδρυσαν τον χώρο PHĒNO στο κέντρο της Θεσσαλονίκης. Οι δραστηριότητες του PHĒNO διακρίνονται σε τρεις βασικούς τομείς: την εκπαίδευση στην τέχνη, τις οπτικοακουστικές παραγωγές και τις δημόσιες καλλιτεχνικές παρουσιάσεις.

Στο πεδίο των εκπαιδευτικών προγραμμάτων το PHĒNO

• φιλοξενεί στο χώρο του εβδομαδιαία καλλιτεχνικά εργαστήρια για παιδιά, εφήβους και ενηλίκους αλλά και σύντομης διάρκειας προγράμματα με προσκεκλημένους καλλιτέχνες.

• σχεδιάζει και υλοποιεί εκπαιδευτικά προγράμματα και υλικό για σχολεία, μουσεία, βιβλιοθήκες και άλλους εκπαιδευτικούς/πολιτιστικούς φορείς, π.χ. το πρόγραμμα *Such a relief, to have a language with the right words in it!* (2020) που σχεδίασε και υλοποίησε στο Λιμάνι Θεσσαλονίκης σε ανάθεση του Goethe Institut Athen στο πλαίσιο του πρότζεκτ *Ο τοίχος που χάνεται*.

• συνεργάζεται με τα ΠΑΙΔΙΚΑ ΧΩΡΙΑ SOS στην υλοποίηση εργαστηρίων φωτογραφίας για ασυνόδευτους ανήλικους αιτούντες διεθνή προστασία και αναγνωρισμένους πρόσφυγες.

Στον τομέα των οπτικοακουστικών παραγωγών, το PHĒNO συμμετέχει ενεργά σε διεθνείς παραγωγές έργων τεκμηρίωσης και μυθοπλασίας, καθώς και παραγωγές βίντεο για την προώθηση πολιτιστικών υπηρεσιών και προϊόντων. Πιο πρόσφατη παραγωγή είναι το *CHIMERA hallucinating media & war crimes*, ένα ντοκιμαντέρ του Νίκου Κωστόπουλου που βασίζεται στην έρευνα του καλλιτέχνη στα αρχεία του ICTY, για το οποίο βραβεύτηκε από το Balkan Investigative Research Network (BIRN).

Τέλος το δημόσιο πρόγραμμα του PHĒNO έχει ως στόχο την ανάδειξη σύγχρονων καλλιτεχνικών πρακτικών και δημιουργών από την Ελλάδα και την ευρύτερη περιοχή της Μεσογείου και των Βαλκανίων, καθώς και τη δημιουργία μικρών κοινοτήτων συλλογικής μάθησης και έρευνας στην τέχνη. Το πρόγραμμα περιλαμβάνει εικαστικές εκθέσεις, συζητήσεις, performances, παρουσιάσεις βιβλίων, δωρεάν workshops με προσκεκλημένους καλλιτέχνες, πρόσβαση στην καλλιτεχνική βιβλιοθήκη του. Από τις αρχές του 2022 το PHĒNO διοργανώνει επίσης τις Conversas Thessaloniki, μια σειρά άτυπων peer-learning συναντήσεων της δημιουργικής κοινότητας της πόλης.

pheno.gr

**Νίκος Κωστόπουλος**

Ο Νίκος Κωστόπουλος είναι εικαστικός καλλιτέχνης, φωτογράφος και κινηματογραφιστής που δημιουργεί εγκαταστάσεις βίντεο και κινηματογραφικές ταινίες, ερευνώντας την κοινωνικοπολιτική πραγματικότητα μέσα από διαδραστικές και συμμετοχικές αφηγήσεις στα οπτικά μέσα. Διαθέτει μεταπτυχιακό και τίτλο σπουδών στις Περιβαλλοντικές Επιστήμες από το Α.Π.Θ., καθώς και μεταπτυχιακό τίτλο σπουδών στις τέχνες από το AKV St.Joost της Ολλανδίας [Visual Arts and Post-Contemporary Practice - AKV|St.Joost (akvstjoostmasters.nl)](https://akvstjoostmasters.nl/programmes/visual-arts-post-contemporary-practice).

Από το 2010, έχει πραγματοποιήσει διεθνείς οπτικοακουστικές παραγωγές στην Ευρώπη και τη Δυτική Ασία και συμμετέχει σε ποικίλες εκθέσεις και φεστιβάλ παρουσιάζοντας έργα του ανά τον κόσμο, όπως στην Organ Vida στην Κροατία με τη βιντεοεγκατάσταση *09-1394*, στο Eye Film Museum στην Ολλανδία με τη βιντεοεγκατάσταση *Abide With Me* και πρόσφατα την εισδοχή μέρους του πολυμεσικού έργου του *Lazika* στη μόνιμη συλλογή του Μουσείου Πολυμέσων της Τυφλίδας. Έχει βραβευθεί από το CBK Rotterdam το 2018 και το 2019 για την παραγωγή, προώθηση και έκθεση του έργου του, και το 2020 από το Balkan Investigative Reporting Network για την έρευνά του στα αρχεία του Διεθνούς Δικαστηρίου της Χάγης σχετικά με τα εγκλήματα πολέμου κατά τη διάρκεια των Γιουγκοσλαβικών πολέμων, από την οποία δημιούργησε το ντοκιμαντέρ *Χίμαιρα*, που ολοκληρώθηκε το 2021 και διανύει πορεία σε διεθνή και εθνικά φεστιβάλ κινηματογράφου, με πιο πρόσφατη την πρεμιέρα του στο 24ο Φεστιβάλ Ντοκιμαντέρ Θεσσαλονίκης 2022.

Από το 2015, διδάσκει οπτικά και νέα μέσα καθώς και διαδραστικές και συμμετοχικές τεχνικές καλλιτεχνικής έρευνας σε εργαστήρια που σχεδιάζει ο ίδιος για παιδιά, εφήβους, ενήλικες και επαγγελματίες. Έχει παρακολουθήσει συνέδρια και εργαστήρια σχετικά με την παιδεία στα μέσα μαζικής ενημέρωσης και την παραπληροφόρηση στον κυβερνοχώρο, και παραμένει ενεργός στον τομέα αυτό με διαρκή καλλιτεχνική έρευνα στα νέα μέσα και την χρήση τους τόσο στη φυσική όσο και στην ψηφιακή δημόσια σφαίρα. Την περίοδο 2017-2019 ήταν μέλος της καλλιτεχνικής κολεκτίβας TIME WINDOW (<https://timewindow.nl/>) στο Ρόττερνταμ της Ολλανδίας, και συνδιοργανωτής του TESTFEST, ενός ετήσιου φεστιβάλ σύγχρονης καλλιτεχνικής έρευνας. Το 2020 επέστρεψε στην Ελλάδα και συνίδρυσε στη Θεσσαλονίκη το PHĒNO space for imaginative arts practices, έναν χώρο παραγωγής, παρουσίασης και εκπαίδευσης οπτικοακουστικών έργων στην σύγχρονη τέχνη, με δράση στην ευρύτερη περιοχή της Μεσογείου και των Βαλκανίων. Έκτοτε είναι σταθερός συνεργάτης των Παιδικών Χωριών SOS Ελλάδας, όπου πραγματοποιεί εργαστήρια καλλιτεχνικής έκφρασης και οπτικοακουστικού γραμματισμού μέσω της φωτογραφίας για ασυνόδευτους ανήλικους αιτούντες διεθνή προστασία και αναγνωρισμένους πρόσφυγες. Έχει επίσης συμμετάσχει σε οπτικοακουστικές παραγωγές στην Ελλάδα για την προώθηση της ενσυναίσθησης και κοινωνικών μηνυμάτων όπως με τη Drastic και την Actionaid για την ενδοοικογενειακή βία, και το Goethe Institue Athen για την πολυπολιτισμική επικοινωνία στην Ευρωπαϊκή κοινωνία. Παράλληλα, στο PHĒNO σχεδιάζει και υλοποιεί εργαστήρια οπτικοακουστικού γραμματισμού για όλες τις ηλικίες μέσα από εφαρμογές σύγχρονης τέχνης και νέων μέσων.

[Nikos Kostopoulos](https://votka-exete.com/)

**Βίκη Ζιώγα**

Η Βίκη Ζιώγα είναι εκπαιδευτικός-καλλιτέχνης με έδρα τη Θεσσαλονίκη.

Είναι κάτοχος πτυχίου Επιστημών Προσχολικής Αγωγής & Εκπαίδευσης από το Α.Π.Θ. με κατεύθυνση στην Αισθητική Αγωγή, και μεταπτυχιακού τίτλου Master of Education in Art από την ακαδημία τεχνών Piet Zwart Institute στην Ολλανδία. Φοιτεί στο διατμηματικό μεταπτυχιακό πρόγραμμα του Α.Π.Θ. “Προηγμένα Συστήματα Υπολογιστών και Επικοινωνιών” στην κατεύθυνση “Τεχνολογίες του Ήχου και της Εικόνας στην Παραγωγή και την Εκπαίδευση” με ερευνητικά ενδιαφέροντα που αφορούν την ανάπτυξη ψηφιακών εργαλείων και χρήση των νέων μέσων στη διδακτική των τεχνών και τη μουσειοπαιδαγωγική. Επιπλέον παρακολουθεί τακτικά σεμινάρια, συμπόσια και συνέδρια στον τομέα της σύγχρονης τέχνης και εκπαίδευσης, και έχει ολοκληρώσει προγράμματα επιμόρφωσης στον Σχεδιασμό Μουσειοπαιδαγωγικών Δραστηριοτήτων για την Υποχρεωτική Εκπαίδευση από το ΔΠΜΣ Μουσειολογίας του Α.Π.Θ. και τον κύκλο καλλιτεχνικής πρακτικής και έρευνας Open Art από το τμήμα Τεχνών Ήχου και Εικόνας του Ιονίου Πανεπιστημίου, ενώ είναι στη διαδικασία ολοκλήρωσης επιμόρφωσης στην Ειδική Αγωγή από το Πανεπιστήμιο Πατρών με στόχο τη διερεύνηση και εφαρμογή συμπεριληπτικών πρακτικών στην καλλιτεχνική εκπαίδευση.

Από το 2010 σχεδιάζει και υλοποιεί βιωματικά καλλιτεχνικά εργαστήρια και συμμετοχικές δράσεις για παιδιά, εφήβους και ενήλικες σε ποικίλα εκπαιδευτικά και καλλιτεχνικά πλαίσια, όπως ιδρύματα τυπικής εκπαίδευσης όλων των βαθμίδων από δημόσια νηπιαγωγεία μέχρι ακαδημίες τεχνών και design, πλατφόρμες άτυπης εκπαίδευσης σε κοινωνικά/πολιτιστικά κέντρα, μουσεία, πολιτιστικά ιδρύματα και φεστιβάλ σύγχρονης τέχνης. Επιλεγμένες πρόσφατες συνεργασίες: Goethe Institut Athen, /ETC & Communitism Athens, 2nd #SKG Bridges Festival, Kinono Tinos Art Gathering, Royal Academy of Art - The Hague, Willem de Kooning Academy - Rotterdam, Café Chercher, VOX-POP University of Amsterdam, Media College Amsterdam, TENT Rotterdam, Leeszaal Rotterdam West.

Είναι συνιδρύτρια του PHĒNO space for imaginative arts practices, ενός χώρου δημιουργίας, μάθησης και επαφής με τη σύγχρονη τέχνη και τα νέα οπτικοακουστικά μέσα στην Θεσσαλονίκη, καθώς και διοργανώτρια των Conversas Thessaloniki, μιας σειράς άτυπων peer-learning συναντήσεων της δημιουργικής κοινότητας της πόλης.

[Βίκη Ζιώγα](http://www.vikizioga.com/)

**Ασημένια Μισιρλή**

Η Ασημένια Μισιρλή είναι Υπεύθυνη Σχολικών Δραστηριοτήτων ΔΔΕ Φωκίδας. Έχει σπουδάσει Ελληνική Φιλολογία στο ΕΚΠΑ, Αγγλική Φιλολογία στο ΑΠΘ, Θεατρολογία στο ΕΚΠΑ, και Ιστορία και Θεωρία Τέχνης στην Ανώτατη Σχολή Καλών Τεχνών Αθηνών. Έχει μεταπτυχιακούς τίτλους στην Ευρωπαϊκή Λογοτεχνία & Πολιτισμό από το ΑΠΘ , στη Δια Βίου Μάθηση από το Ανοικτό Πανεπιστήμιο Κύπρου και στη Δημιουργική Γραφή από το Ελληνικό Ανοικτό Πανεπιστήμιο. Παρακολουθεί το μεταπτυχιακό πρόγραμμα «Δημόσια Ιστορία» στο Ελληνικό Ανοικτό Πανεπιστήμιο και είναι υποψήφια διδάκτωρ στο Ελληνικό Ανοικτό Πανεπιστήμιο στη θεματική «Μουσείο και Εκπαίδευση». Εργάζεται στη δημόσια εκπαίδευση εδώ και δεκαπέντε χρόνια ως ΠΕ06 (Αγγλική Γλώσσα) ενώ από το 2014 είναι Υπεύθυνη Σχολικών Δραστηριοτήτων και υποστηρίζει προγράμματα Πολιτιστικών θεμάτων, Περιβαλλοντικής Εκπαίδευσης και Αγωγής Υγείας στη Διεύθυνση Δευτεροβάθμιας Εκπαίδευσης Φωκίδας.

**Άρτεμις Σιέρρα**

Η Άρτεμις Σιέρρα σπούδασε στο Τμήμα Αρχιτεκτόνων Μηχανικών του Πανεπιστημίου Θεσσαλίας, από όπου αποφοίτησε το 2013. Το 2015, ολοκλήρωσε το μεταπτυχιακό πρόγραμμα σπουδών “Σχεδιασμός-Χώρος-Πολιτισμός” στη Σχολή Αρχιτεκτόνων Μηχανικών του Εθνικού Μετσόβιου Πολυτεχνείου. Παράλληλα, ξεκίνησε την επαγγελματική της δραστηριότητα, αρχικά στον χώρο της σκηνογραφίας και έπειτα στον χώρο της οπτικής επικοινωνίας. Από το 2013 έως σήμερα διατηρεί ατομική επιχείρηση που ασχολείται συστηματικά με τον σχεδιασμό εταιρικών ταυτοτήτων (branding), συσκευασιών, βιβλίων και ιστοσελίδων. Έργα της έχουν αναγνωριστεί και βραβευτεί στα Ελληνικά Βραβεία Γραφιστικής & Εικονογράφησης (ΕΒΓΕ).

**Δημήτρης Σαλταμπάσης**

Ο Δημήτρης Σαλταμπάσης είναι μεταφραστής και επιμελητής κειμένων. Είναι κάτοχος Master’s in European Languages and Literatures (Queen Mary College, University of London, 1989) και Πτυχίου Αγγλικής Γλώσσας και Φιλολογίας από το Τμήμα Αγγλικής Γλώσσας και Φιλολογίας του Πανεπιστημίου Αθηνών (1988). Από το 1988 είναι ανεξάρτητος μεταφραστής και επιμελητής κειμένων στην ελληνική και στην αγγλική γλώσσα, με ειδίκευση στις τέχνες και τον πολιτισμό.

Στις συνεργασίες του περιλαμβάνονται: Documenta, Εθνική Πινακοθήκη – Μουσείο Αλεξάνδρου Σούτσου, Εθνικό Κέντρο Τεκμηρίωσης, Εθνικό Μουσείο Σύγχρονης Τέχνης, Μουσείο Σύγχρονης Τέχνης Βασίλη & Ελίζας Γουλανδρή, Ίδρυμα Schwarz, Ίδρυμα Εικαστικών Τεχνών και Μουσικής Β. & Μ. Θεοχαράκη, Ίδρυμα Ιωάννου Φ. Κωστοπούλου, Ίδρυμα Παναγιώτη και Έφης Μιχελή, Ίδρυμα της Βουλής των Ελλήνων, Κέντρο Πολιτισμού Ίδρυμα Σταύρος Νιάρχος, MOMus - Μουσείο Σύγχρονης Τέχνης, Μέγαρο Μουσικής Αθηνών, Μουσείο Κυκλαδικής Τέχνης, Μουσείο Μπενάκη, Μπιενάλε της Αθήνας, ΟΠΑΝΔΑ, Στέγη Ωνάση, Τελλόγλειο Ίδρυμα Τεχνών, Υπουργείο Πολιτισμού.

**Σάββας Μεταξάς**

Ο Σάββας Μεταξάς είναι μουσικός και sound artist ο οποίος ασχολείται με την σύνθεση πειραματικής μουσικής, field recordings, και modular synthesis. Μετρώντας περισσότερες από 10 κυκλοφορίες σε βινύλια, CD και κασέτες, η μουσική του έχει κυκλοφορήσει σε πολλά και διαφορετικά labels όπως Granny Records, Glistening Examples, Phinery, Orila, Complex Holiday, More Mars, Neologist Productions, Logarithm, Galaverna, Coherent States, Falt ενώ έχει κάνει πολλές συναυλίες σε πειραματικούς χώρους τέχνης, μουσεία και γκαλερί. Το τελευταίο του άλμπουμ με τίτλο *The Moral of the Parable is Plain* κυκλοφόρησε το 2022 από τo Ιταλικό label Sounds Against Humanity.

Το 2008 συνίδρυσε την εταιρεία Granny Records, που εστιάζει στην προώθηση σύγχρονων ηλεκτρονικών μουσικών, δίνοντας έμφαση στον ελεύθερο αυτοσχεδιασμό, στη noise, στην ηλεκτροακουστική σύνθεση και την σύγχρονη electronica. Παράλληλα με τη Granny Records, έχει συνδιοργανωσει εκδηλώσεις σε διάφορους χώρους στη Θεσσαλονίκη, προσκαλώντας καλλιτέχνες από την Ελλάδα και το εξωτερικό.

Επίσης ασχολείται με τη δημιουργία και σύνθεση ήχου για installations και παραστάσεις, καθώς και για ταινίες μικρού μήκους. Μερικές δουλειές του που αξίζει να αναφερθούν:

• *Deep Waters* – Σχεδιασμός ήχου για βίντεο installations της Κατερίνας Αθανασοπούλου στο Primarolia Festival

• *It Sings* – Ηχητικό δοκίμιο σε συνεργασία με την Eleni Ikon στο Barbican του Λονδίνου

• *Her Voice –* Σχεδιασμός ήχου για το βίντεο που παρουσιάστηκε στο πλαίσιο των νέων εγκαταστάσεων του *Audint Unsound: Undead* στην Arebyte Gallery του Λονδίνου

• *Matter Over Matter* – Sound installation στο Ινστιτούτο Goethe στη Σόφια και τη Θεσσαλονίκη

• *Who knows where the time goes potential destination #1 ­–* Μουσική για την παράσταση χορού της Ελεονώρας Σιαράβα

• *Ο Τουρίστας* – Sound Design για την ταινία animation του Δημήτρη Σίμου

Πρόσφατα συμμετείχε στο εργαστήρι με τίτλο *Αντηχήσεις/Chronotopia*, συνδιοργάνωση του Goethe / CTM Festival / Φεστιβάλ Αθηνών και Επιδαύρου, με στόχο την εμβάθυνση στα αρχεία του ΚΣΥΜΕ (Κέντρο Σύγχρονης Μουσικής Έρευνας).

Έχει επίσης συνεργαστεί με τη Στέγη Ωνάση στο πλαίσιο του Ευρωπαϊκού προγράμματος *Interfaces* (2019-2020), παρέχοντας διαδραστικά εργαστήρια σε μαθητές Επαγγελματικών Λυκείων για να γνωρίσουν την πειραματική ηλεκτρονική μουσική μέσα από έργα σύγχρονης τέχνης.

**Εξωτερικοί συνεργάτες - Αρωγοί - Χορηγοί**

Θα συνεργαστούμε με τον Δήμο Δελφών για την εξασφάλιση των χώρων.

Θα χρειαστούμε έναν χορηγό για τις μετακινήσεις (παιδιών, εισηγητών)

Περιμένουμε ακόμα κάποιες χρηματοδοτήσεις που θα δώσουν πνοή στο πρόγραμμα

Για τα σνακ και το νερό που θα χρειαστούν τα παιδιά, θα εξασφαλίσουμε χορηγία σε είδος στην περιοχή (αίτημα στο catering Suzanna στην Ιτέα, Ζαχαροπλαστείο Αρχοντικόν Ιτέα, Κονάκι Γαλαξείδι και Νερά Βίκος, που και στο παρελθόν μάς έχουν χορηγήσει είδη τους). Χορηγία θα εξασφαλίσουμε και για κάποια από τα γεύματα των εισηγητών (π.χ. Μπεμπέλης Γαλαξείδι, Η Στάνη, Άγιοι Πάντες, Φαρόπουλος Άμφισσα, Βουνιχώρα). Επίσης χορηγία από την Pelikan και το Χαρτοπωλείο-βιβλιοπωλείο Τσιούστας θα καλύψει όλη τη γραφική ύλη (στυλό, μαρκαδόρους, σημειωματάρια), όπως και άλλες φορές. Χορηγία θα αποτελέσουν και βιβλία αναφοράς από τις Εκδόσεις Πατάκη (συνεργάτης μας). Αυτά τα βιβλία στη συνέχεια θα τα δωρίσουμε στις βιβλιοθήκες του Νομού.

**Προσφορά εργασίας**

● Η υλοποίηση του προγράμματος θα προσφέρει εργασία στους παρακάτω εξωτερικούς συνεργάτες και εμπειρία σε 5 εθελοντές:

o Τους καλλιτέχνες που θα σχεδιάσουν και θα υλοποιήσουν το πρόγραμμα

o Γραφίστρια/Αρχιτεκτόνισσα που θα σχεδιάσει τα γραφικά για την υλοποίηση και για την επικοινωνία του προγράμματος (πριν, κατά τη διάρκεια και μετά την υλοποίηση)

o Επιμελητή κειμένων που θα επιμεληθεί τα κείμενα που θα γραφτούν στο πρόγραμμα και το επικοινωνιακό υλικό που θα το συνοδεύσει

o Μεταφραστή που θα αναλάβει κάθε είδους κείμενο που θα γραφτεί για το πρόγραμμα και το επικοινωνιακό υλικό που θα το συνοδεύει (π.χ. για ξενόγλωσσους συνεργάτες και για το case study)

o Βοηθό παραγωγής που θα ασχοληθεί με την εκτέλεση της παραγωγής του project

o Φωτογράφο που θα τεκμηριώσει τις συναντήσεις και τη δημιουργία των έργων εν είδει making-of (χωρίς να φαίνονται πρόσωπα παιδιών/εφήβων)

o Κινηματογραφιστή που θα παράξει ένα backstage video

o Τυπογραφείο που θα τυπώσει τα έντυπα

● Επίσης από την δράση θα επωφεληθούν ξενοδοχεία και εστιατόρια στον Νομό

Θα εξασφαλίσουμε επίσης την υποστήριξη του Ιδρύματος Ρόζα Λούξεμπουργκ, που μας υποστήριξε και τον Μάρτιο 2022 στο φεστιβάλ KinderDocs που διοργανώσαμε στο Μουσείο Μπενάκη.

**Πλάνο επικοινωνίας**

Όσον αφορά τη διάχυση, θα επικαλεστούμε καταρχήν τα κανάλια των φορέων μας, των συνεργατών μας - των καλλιτεχνών, των καλλιτεχνικών ομάδων και των συντελεστών. Επιπροσθέτως, το δίκτυο του KinderDocs και τη σχέση με την Ασημένια Μισιρλή, Υπεύθυνη Σχολικών Δραστηριοτήτων ΔΔΕ Φωκίδας στη Διεύθυνση Δευτεροβάθμιας Εκπαίδευσης.

Το κοινό θα προσκληθεί με τη βοήθεια του Δήμου Δελφών και με εκστρατεία στα social media, καταχωρήσεις και συνεντεύξεις από χορηγούς επικοινωνίας, καταρχήν με τα ίδια τα παιδιά και τους συμμετέχοντες καλλιτέχνες, ώστε να προσφέρουμε την ευκαιρία της δημοσιότητας και να αναδείξουμε την ομαδική εργασία για την παραγωγή ενός κοινού project.

Μέσω του ήδη οργανωμένου δικτύου του KinderDocs και της Kouzi Productions, που περιλαμβάνει μια σειρά από μεγάλους χορηγούς επικοινωνίας (ΕΡΤ, ΣΤΟ ΚΟΚΚΙΝΟ, Αθήνα 984, Αθηνόραμα, Infokids, Εφηβεία), που λαμβάνουν και δημοσιεύουν τα δελτία τύπου. Παράλληλα, με σταθερή αποστολή newsletter στο ήδη εμπλεκόμενο και ενδιαφερόμενο κοινό του KinderDocs (σχολεία, οικογένειες, εκπαιδευτικούς, σινεφίλ και φιλότεχνους) που αριθμεί 5,000 μέλη σε όλη τη Ελλάδα.

Οι τακτικές επικοινωνίας που θα ακολουθήσουμε είναι:

• Επικοινωνία μέσω των social media του KinderDocs και PHĒNO (Facebook, Instagram) μέσω οργανικών και πληρωμένων αναρτήσεων

• Δημιουργία, προώθηση και διαφήμιση διαδικτυακής εκδήλωσης στο Facebook Page του KinderDocs

• Επικοινωνία μέσω του μηνιαίου newsletter των συνεργαζόμενων φορέων

• Ανάρτηση πρόσκλησης συμμετοχής και προγράμματος φεστιβάλ στην κεντρική σελίδα των ιστοσελίδων των συνεργαζόμενων φορέων

• Online διαφήμιση μέσω δημιουργίας περιεχομένου (π.χ. άρθρα) και online προωθητικά banners σε ιστοσελίδες σχετικές με το κοινό-στόχο

• Δημιουργία προωθητικού βίντεο από το making-of για διαφήμιση στο YouTube και στο Instagram

• Αποστολή δελτίου τύπου προς όλα τα σχετικά μέσα που απευθύνονται στο κοινό-στόχο (και τα τοπικά μέσα στη Φωκίδα)

• Προώθηση μέσω διαφημιστικών banners σε ιστότοπους που σχετίζονται με το κοινό-στόχο

• Οργάνωση συνεντεύξεων με τους καλλιτέχνες, συντελεστές και συμμετέχοντες (περιοδικά, ραδιόφωνο, ιστοσελίδες, podcasts) για την εμπειρία τους λίγο πριν και κατά τη διάρκεια της δράσης

• Δημιουργία διαλόγου με το κοινό μέσω σχολίων, μηνυμάτων

• Επικοινωνία μέσω Instagram και Facebook Live ζωντανών διαδικτυακών συζητήσεων κατά τη διάρκεια του στησίματος και των εκπαιδευτικών σεμιναρίων ώστε να χτίζεται το κοινό και το ενδιαφέρον

• Καθημερινή προώθηση (οργανικά και μέσω διαφήμισης) του υλικού προετοιμασίας (καθημερινότητα, making-of) μέσω social media (Facebook και Instagram) του KinderDocs, καθώς και από τα κανάλια των χορηγών επικοινωνίας

• Συνεργασία με τα άλλα τοπικά μέσα για τη συνεχόμενη προώθηση του υλικού που δημιουργείται

**Βιωσιμότητα και μακροπρόθεσμος αντίκτυπος**

Το υλικό που θα παραχθεί κατά τη διάρκεια του προγράμματος, θα παραμείνει προσβάσιμο ψηφιακά μέσω της ειδικής ιστοσελίδας μας. Θα λειτουργεί έτσι ως ψηφιακή βιβλιοθήκη πολυμέσων, ως σταθερή έκθεση των αφηγήσεων και σημείο αναφοράς.

Κατά την υλοποίηση και αξιολόγηση του προγράμματος θα συλλεχθούν συστηματικά δεδομένα που θα αποτελέσουν υλικό για ένα επόμενο βήμα, με ξεχωριστό budget, όπου η μεθοδολογία που θα ακολουθήσουμε θα καταγραφεί και θα δημιουργηθεί μια εργαλειοθήκη (Toolkit) που θα είναι διαθέσιμη στην ιστοσελίδα ώστε και άλλοι εκπαιδευτικοί, καλλιτέχνες και παιδαγωγοί να μπορούν να χρησιμοποιήσουν τη μεθοδολογία και τα εργαλεία και σε άλλες δράσεις και θεματικές. Επιπλέον θα αναλυθεί η διαδικασία δημιουργίας μιας συμμετοχικής δράσης και της επίδρασής της στη δημιουργία τοπικών εικαστικών αφηγήσεων. Πώς συνδέονται τα άτομα που συμμετέχουν σε μια συμμετοχική δράση, εμψυχωτές και συμμετέχοντες με την κοινωνία των πολιτών; Πώς οργανώνεται μια συμμετοχική δράση και ποια τα οφέλη της διαδικασίας;

Παράλληλα, το KinderDocs θα χρησιμοποιήσει το πολιτιστικό περιεχόμενο για μελλοντικές του δράσεις:

• Το Kinderdocs για δράσεις και εκπαιδευτικά προγράμματα σε σχολεία όλης της χώρας - ανταλλαγή των καλών πρακτικών και αποτελεσμάτων με το δίκτυό του: European Children's Film Association, τα φεστιβάλ IDFA στην Ολλανδία και doxs! για παιδιά και νέους στη Γερμανία. Προβολή των παραγόμενων έργων σε σχολεία όλης της χώρας, στο διαδίκτυο και τα social media

Όσον αφορά την οικονομική βιωσιμότητα, πρόθεση είναι η δωρεάν συμμετοχή στο εκπαιδευτικό πρόγραμμα. Παρότι είναι έντονο το εκπαιδευτικό και σεμιναριακό στοιχείο του προγράμματος, που θα μπορούσε να χρησιμοποιηθεί ως πηγή εσόδων, θέλουμε να δώσουμε πρόσβαση σε όλα τα παιδιά, ανεξαρτήτως φύλου, καταγωγής, οικογενειακής κατάστασης, θρησκεύματος. Θα αναζητήσουμε επιπλέον χορηγίες για την εξασφάλιση του κόστους της παραγωγής και την επέκταση του αρχικού επιχειρηματικού σχεδίου.

Με το τέλος της δράσης σκοπεύουμε να δώσουμε συνέχεια, εντάσσοντας το υλικό σε νέα εκπαιδευτικά προγράμματα για σχολεία και εκπαιδευτικούς, που θα αποφέρουν έσοδα.

**Σκοπεύουμε επίσης σε μια ανταλλαγή μεταξύ Γερμανίας και Ελλάδας αξιοποιώντας την σε συνεργασία του KinderDocs με το φεστιβάλ ντοκιμνατέρ για παιδιά και νέους Doxs! στο Duisburg (2023/24)**

**Αξιολόγηση**

Σε όλη τη διαδικασία υλοποίησης του προγράμματος θα τηρείται ημερολόγιο συμβάντων, σκέψεων, σχολίων που αφορούν τους συμμετέχοντες και την εμπειρία που μοιράζονται με την ομάδα των καλλιτεχνών/εκπαιδευτών. Θα υπάρχουν τρεις διακριτές φάσεις αξιολόγησης:

α. προκαταρκτική (στο ξεκίνημα της συνεργασίας για την αποτύπωση των προσδοκιών των συμμετεχόντων και των αναγκών τους)

β. διαμορφωτική (με την ολοκλήρωση των εργαστηρίων και το πώς η εμπειρία διαμόρφωσε νέες σκέψεις και συναισθήματα για τους συμμετέχοντες μαθητές και τους εκπαιδευτές)

γ. τελική (με την ολοκλήρωση της δημόσιας παρουσίασης και την ανατροφοδότηση που θα έχουμε από το ευρύτερο κοινό (παιδιά, καλλιτέχνες/εκπαιδευτές, επισκέπτες της έκθεσης, αναγνώστες του εντύπου και χρήστες της ψηφιακής πλατφόρμας)

Η αξιολόγηση θα γίνει τόσο στην ομάδα των συμμετεχόντων καλλιτεχνών/εκπαιδευτών και της ομάδας διοργάνωσης του προγράμματος (εσωτερική καταγραφή εμπειρίας) όσο και στα παιδιά που θα συμμετέχουν.

**Μετρίαση ρίσκου/ COVID-19**

Αν και η ομάδα-στόχος ανήκει στις ηλικιακές ομάδες που είναι περισσότερο ανθεκτικές στον COVID-19, είναι απαραίτητο να λαμβάνουμε κάθε στιγμή υπόψη τους υγειονομικούς κανόνες τόσο για τους εκπαιδευτικούς και καλλιτεχνικούς συνεργάτες όσο και για τους γονείς και κηδεμόνες των παιδιών που συμμετάσχουν στο πρόγραμμα, καθώς και τους ενήλικες εκπαιδευτικούς. Γι' αυτό, θα ακολουθήσουμε διαφορετικά πρωτόκολλα, ανάλογα με το τι επιτρέπεται κάθε δεδομένη στιγμή.

Στο πιο αυστηρό σενάριο, θα μεταφερθεί όλο το πρόγραμμα σε διαδικτυακό περιβάλλον χρησιμοποιώντας την ηλεκτρονική πλατφόρμα Zoom, στέλνοντας ηλεκτρονικά οδηγούς, τεύχη εργασίας και άδειες χρήσης λογισμικού και χρησιμοποιώντας μέσα κοινωνικής δικτύωσης για τη συνεχή αλληλεπίδραση και συνεργασία ώστε να μπορούν να συμμετάσχουν όλοι απομακρυσμένα, ενώ όμως θα βρισκόμαστε στην Φωκίδα. Ακριβώς για αυτό τον λόγο κάποιες συναντήσεις θα μπορούν σε περίπτωση ανάγκης να πραγματοποιηθούν και σε εξωτερικό χώρο. Το ίδιο μπορεί να γίνει και για τη συλλογή υλικού (π.χ. συνεντεύξεις, βίντεο). Στο τέλος, η ομάδα παραγωγής και οι μαθητές θα συνθέσουν online τα παραγόμενα βίντεο, ηχογραφημένες αφηγήσεις, φωτογραφίες κτλ. για την αφιερωμένη στο έργο ιστοσελίδα.

Εφόσον επιτρέπεται, η δράση θα γίνει υβριδικά (online και με φυσική παρουσία), κρατώντας τις αποστάσεις και σύμφωνα με τους κανόνες που θα ισχύουν εκείνη την χρονική στιγμή. Θα μπορεί κάποιος να παρακολουθήσει και online, ώστε να αυξήσουμε την προσβασιμότητα αλλά και να εξασφαλίσουμε την παρουσία.

Η δράση θα ολοκληρωθεί ανεξαρτήτως των συνθηκών του COVID-19, πάντα σε συμμόρφωση προς τις ισχύουσες υγειονομικές οδηγίες.